ཡང་འདྲ་པར་འདི་ལ་བལྟ་དུས་༧སྐྱབས་རྗེ་ཡོངས་འཛིན་རིན་པོ་ཆེ་ངེད་གཉིས་ཀྱི་དམིགས་བསལ་འབྲེལ་བ་དེ་འཚོར་བྱུང༌།ཁོང་ཕྱིའི་ཀུན་སྤྱོད་ཡག་པོ་མེད་ཅིང་འཚུབ་པོ་ཡོད་ནའང་ང་ལ་འཚུབ་པོ་གཏན་ནས་བྱེད་བཅུག་གི་མེད་ཅིང༌།ཁོང་གིས།ཁྱོད་ཀྱིས་ངས་བྱས་པ་འདྲ་པོ་བྱས་ན་ང་གཉིས་ཚེ་རབས་ནས་ཚེ་རབས་ཐུག་གི་མ་རེད།ཅེས་གསུངས་མྱོང༌།འདི་ལ་གོ་བ་ཆེན་པོ་ཡོད།ཁོང་སྐྱེ་བ་རྗེས་མར་ང་ལ་རོགས་བྱེད་པར་ཕེབས་རྒྱུ་ཡིན་པའི་བརྡ་རེད།སྤྱིར་བཏང་ཁོང་སྒྲིག་ལམ་ཀུན་སྤྱོད་ཡག་པོ་མི་སྲུང་བ་ལྐོག་འགྱུར་གྱི་རྒྱུ་མཚན་གང་ཞིག་ཡིན་རུང༌།ཐུགས་གཏིང་ནས་ང་དང་ཆོས་བརྒྱུད་ལ་ཤ་ཚའི་བཀའ་མོལ་འདི་འདྲ་གནང་གི་ཡོད།ཁོང་སྐྱེ་བ་ནས་སྐྱེ་བར་རང་གི་ཆོས་བརྒྱུད་འཛིན་སྐྱོང་ཆེད་ང་ལ་རོགས་སྐྱོར་གནང་བར་ཕེབས་འདུན་གནང་གི་ཡོད་ན།ཁོང་གི་ཡང་སྲིད་སླར་ཡང་ཕེབས་པ་དེར་ཡ་མཚན་རྒྱུ་མི་འདུག